Arne Rolighed (S), 2001-01-24:
Til hr. Kim Andersen, som stiller mit yndlingsspørgsmål, vil jeg sige, at regeringens mål for den her servicepolitik er, at alle patienter med livstruende sygdom skal forundersøges inden 2 uger, operation eller anden behandling inden 2 uger og derefter strålebehandling i det nødvendige omfang inden yderligere 4 uger; 4 uger til vurdering af fagfolk for at finde ud af, om det fagligt er det rigtige niveau, og det tror jeg det er.
For så vidt angår de øvrige patienter, som vi ikke må glemme, ligger der allerede i aftalen med Amtsrådsforeningen, at alle patienter, der skal have foretaget en forundersøgelse, skal have den inden 4 uger, og det skal for 85 pct.'s vedkommende være realiseret inden 2002.
Det giver gladere patienter, det giver gode, rolige medarbejdere, der kan levere varen, og det giver såmænd også glade politikere.
Jeg kan forsikre hr. Preben Rudiengaard, at i det omfang, vi kommer med konkrete projekter, vil der også være både en økonomioversigt over, hvad tingene koster, og en finansieringsplan, og i det omfang, at det er en finansiering af noget af det, vi bringer frem i forhandlingerne, vil vi også vide at finde finansieringen.
Det er ikke noget, der skal lægges ud til amterne, så amterne skal ud i en omprioriteringssituation.
For så vidt angår de punkter, der er på dagsordenen i dag, er det såmænd ikke alle, der betyder merudgifter.
Der er faktisk nogle af tingene i det, der lægges frem i den spændende sundhedspolitik, som jeg har gjort mig til talsmand for, der også kan have en rationaliseringsgevinst, og der kan være penge i. Tænk f.eks. på forslaget om, at der bookes direkte fra praktiserende læger til sygehuset, og rationaliseringsgevinster ved at lave nogle effektive arbejdsgange som led i indførelsen af elektronisk patientjournal.
Til hr. Jørgen Winther vil jeg sige for sidste gang: Det er ikke muligt med så visionær en sundhedspolitik, som jeg har lagt frem inden for de sidste 4-5 uger, at kunne konkretisere alle de visioner og sundhedspolitiske mål til en handlingsplan og derefter komme med delelementer om tid og penge, men jeg kan love hr. Jørgen Winther, at alle forslagene vil blive forsøgt gennemført, også gerne nogle gange med Tingets tilslutning.
Jeg kan sige til hr. Jørgen Winther, at de projekter, jeg har lagt frem, er konkrete i deres indhold.
Enten er de en del af den aftale, der er indgået mellem Amtsrådsforeningen, Kommunernes Landsforening og regeringen, eller også er det konkrete initiativer, som er afprøvet i det danske sundhedsvæsen, som jeg nu forsøger gennemført på landsplan. Jeg kan også garantere hr. Jørgen Winther, at de her forslag vil blive konkretiseret i løbet af dette forår, hvor der ingen udsigt er til et valg, som tingene ser ud i øjeblikket, således at hr. Jørgen Winther får glæde af hver eneste dag at kunne rose sig af, at der nu gennemføres konkret sundhedspolitik i Danmark til glæde for patienterne, og den første store pakke, der indebærer tre af de punkter, hr. Jørgen Winther stillede forslag om i dag, vil hr. Jørgen Winther kunne have glæde af allerede bliver realiseret inden medio februar.
Over for fru Lone Møller kan jeg fuldt bekræfte, at der er sat rammer af til at videreudvikle det danske sundhedsvæsen og ikke mindst på kræftområdet; ca. 1 mia. kr. bliver der i 2001 tilført det danske sundhedsvæsen med henblik på at videreudvikle og forstærke indsatsen på de områder, hvor vi skal gøre det bedre.
Der ligger også i samarbejdet mellem regeringen og Amtsrådsforeningen yderligere en intention om at videreudvikle forholdene for de kræftsyge igennem den kræfthandleplan, der er vedtaget, og som vi skal følge op de kommende 3-5 år.